
I. Espada

 

– Corrida de toros, corrida de toros! – ozývalo sa z úst vy­vo­lá­va­čov, ktorí okráš­lení stra­ka­tými stuhami a páskami chodili v pravých uhloch sa kri­žu­jú­cimi ulicami mesta Buenos Aires. Corrida de toros bola téma, o ktorej už niekoľko dní písali všetky noviny mesta, a Corrida de toros tvorili predmet roz­ho­vo­rov vo všetkých ve­rej­ných a sú­krom­ných miest­nos­tiach.

Corrida de toros, po slo­ven­sky býčie zápasy, sú slová, ktoré odu­šev­nia každého Španiela a každého, komu v žilách prúdi čo len kvapka špa­niel­skej krvi. Nedbá na námietky, ktoré pred­ná­šajú ne­pria­te­lia tejto jeho naj­mil­šej zábavy, aby dokázali, aká je nielen mravne, ale aj inak za­vr­hnu­tia hodná, a ponáhľa sa do arény, aby z plného hrdla výskal nad mučením zvierat a býva celkom bez seba od rozkoše, keď niektorý roz­zú­rený býk rozpára koňovi brucho, alebo prekole nie­kto­rého z to­re­a­do­rov.

Áno, corrida de toros! Ako dávno už nevideli v Buenos Aires býčie zápasy. Už koľko rokov nebolo počuť na Plaza de toros erdžania koní, rev býkov, krik borcov a jasot divákov. Veľmi dlhý rad rokov uplynul už od tých čias, ako sa tu odo­hrá­vali posledné býčie zápasy. A príčinou toho boli po­li­tické pomery krajiny.

Vojna, do ktorej Lopez, diktátor Pa­ra­gu­aya, vtiahol ar­gen­tín­sku kon­fe­de­rá­ciu, stála ju doteraz šty­rid­sať miliónov dolárov a päť­de­siat­ti­síc ľudských životov, a to okrem dve­sto­ti­síc obetí, ktoré si vy­žia­dala vojnou do­vle­čená cholera. Vtedy nebolo možné myslieť na zábavy. Ar­gen­tín­ske vojsko bolo vždy v nevýhode oproti Lopezovi, ale minulého týždňa získalo si významný úspech. V Buenos Aires oslávili ho osvet­le­ním a sláv­nost­nými sprie­vodmi a práve no­vo­zvo­lený pre­zi­dent Sar­miento, aby si získal obľubu u oby­va­teľ­stva, použil tejto prí­le­ži­tosti, aby povolil býčie zápasy.

Hoci ostalo na prípravy len veľmi málo času, náhodou vznikli priaz­nivé okol­nosti, od ktorých sa dalo očakávať, že tieto corrida de toros budú ne­oby­čajne pútavé. Totiž v samom Buenos Aires bolo niekoľko býčích zá­pas­ní­kov, ktorí si už za­do­vá­žili dobrý chýr a ešte ich ne­pre­mo­hol toro (býk). Žiarliví jeden na druhého až horeli od túžby, aby sa rozhodlo, ktorý je z nich na­job­rat­nejší. Vtom sa zrazu pri­hlá­sil akýsi‚ cudzinec, Španiel z Madridu, ktorý býval od nie­koľ­kých dní v hoteli Labastia, a žiadal o do­vo­le­nie, aby sa mohol uchádzať o cenu. Keď povedal svoje meno, páni komitétu s radosťou udelili mu po­vo­le­nie, lebo tento muž nebol nik iný, ako pán Crusada, naj­sláv­nejší espada celého špa­niel­skeho krá­ľov­stva.

Stačil už sám chýr o ňom, aby vzrušil oby­va­teľ­stvo mesta a ešte sa to malo zlepšiť. Pri­hlá­sili sa totiž ešte dvaja páni, ktorých ponuky nadmieru roz­čú­lili všetkých. Jeden z nich bol majiteľ veľkých stád dobytka. Nedávno si dal doviesť s veľkým nákladom niekoľko se­ve­ro­ame­ric­kých bizónov, aby sa pokúsil docieliť kríženie s domácou rasou rožného dobytka. Ale tieto mohutné zvieratá sa ukázali takými divokými a ne­skrot­nými, že sa ich rozhodol po­strie­ľať. I ponúkol, že naj­sil­nej­šieho z týchto bizónov bez­platne prepustí na býčie zápasy. Druhý pán bol zase ma­ji­te­ľom haciendy v okolí San Nicolasu. Jeho peoni (slu­ho­via) vykopali jamu, aby chytili do nej jaguára, ktorý im riedil stáda oviec, a mali šťastie, že tohto dravca dostali do rúk živého a ne­po­ra­ne­ného. Aby ho mohli predať nejakému kupcovi, nezabili ho a teraz ha­cien­dero oznámil, že dá doviezť tohto jaguára a daruje ho komitétu.

Ľahko si možno pred­sta­viť, že tieto okol­nosti, ako aj prí­tom­nosť slávneho býčieho zá­pas­níka a výhľad na zápas s býkom a s jaguárom vzbudili čo najväčší záujem nielen u obe­cen­stva ale pre­dov­šet­kým u domácich to­re­a­do­rov.

Býčích zá­pas­ní­kov menujú obyčajne to­re­a­dormi alebo torerami (to­re­a­do­res alebo toreros). Toto po­me­no­va­nie pochádza zo slova toro, býk. Títo sa delia na niekoľko zvlášt­nych skupín, z ktorých každá musí vyplniť určitú úlohu. Tu sú najprv pi­ca­do­res, ktorí sediac na koni majú dráždiť býka kopijami. Na­sle­dujú chulos alebo ban­de­ril­los, ktorých úlohou je, ak sa niektorý picador nájde v ne­bez­pečí, odvábiť od neho po­zor­nosť býka stra­ka­tými stuhami a upútať na seba, pričom mu vrazia do krku ostré, hákovité tyčinky. Napokon sa zjavia espadas, vlastní borcovia, ktorí majú doraziť býka mečom. Meno dostali od slova espada, čo znamená meč. Ešte môžeme spomenúť ma­ta­do­rov (ma­ta­do­res), po­me­no­va­ných od slova matar, zabíjať. Títo mäsiari ne­ná­le­žali k oprav­do­vým býčim zá­pas­ní­kom, boli vlastne sluhami cirkusu a ich úlohou bolo býkovi, ak nebol espadom smrteľne trafený, na­po­sledy vraziť z milosti nôž do hrdla.

Ako sme už spo­me­nuli, rozbehli sa vy­vo­lá­vači po uliciach mesta Buenos Aires, aby všade oznámili, že sa býčie zápasy započnú na druhý deň. Tu i tam zastali, aby chodcom na široko-ďaleko znejúcim hlasom oznámili program a všetky bližšie okol­nosti. Bol už súmrak. Komu len bolo možné, zatvoril svoj obchod, a vyhľadal nejakú re­štau­rá­ciu, kaviareň alebo con­fi­te­riu (cuk­rá­reň), kde by sa po­roz­prá­val o uda­los­tiach dňa. Con­fi­te­rias sú verejné lokály, kde možno dostať koláče a zmrzlinu.

Café de Paris, ktorá bola známa ako naj­lep­šia kaviareň v Buenos Aires, bola taká pre­pl­nená, že sotva bolo možné dostať stoličku. Bolo tam veľmi veselo, najmä pri jednom stolíku, ku ktorému sa usta­vične obracali zraky prí­tom­ných, lebo tam sedeli traja ar­gen­tín­ski es­pa­do­via, ktorí mali zajtra ukázať svoju ši­kov­nosť. Cítili k sebe navzájom skrytú žiar­li­vosť, ale inak sa v reči zho­do­vali, že komité spáchalo ne­od­pus­ti­teľnú chybu, keď pri­pus­tilo toho Španiela. Umienili si, že urobia všetko možné, aby mu uchvá­tili do­te­raj­šiu slávu. Jeden z nich, ktorý mal hlavné slovo, trúfal si toho se­ve­ro­ame­ric­kého bizóna zabiť prvým úderom. Obrátil sa k prí­tom­ným a ponúkol sa s hocikým staviť, že dodrží slovo.

Pri susednom stole sedeli štyria ele­gan­tne oblečení páni, z ktorých vynikol najmä jeden. Bol takmer ob­rov­skej postavy, a hoci bol sotva niečo vyše päť­de­siat­ročný, mal dlhú hustú a takmer úplne sne­ho­bielu bradu. Vlasy na hlave boli tiež tej istej farby. Pre opálenú tvár ho bolo možné pokladať za gauchu alebo za človeka, ktorý stále žije na voľnom vzduchu, na pampách, ba hádam i v di­vo­či­nách, ale jeho ele­gantný, podľa naj­nov­šej pa­ríž­skej módy ušitý oblek hovoril o opaku. Jeho traja susedia boli celkom takí opálení ako on. Jeden z nich sa obrátil a povedal:

– Carlos, počul si toho chvas­túňa?

Muž s bielou bradou prikývol.

– Čo na to povieš ?

Opýtaný kývol plecom a ľahký, po­hrd­livý úsmev mihol sa na jeho vážnej tvári.

– I ja tak myslím! –– po­kra­čo­val druhý. – To už treba veľa, aby niekto nožom preklal tu­naj­šieho tora, skôr než je vy­čer­paný. Iste vieš lepšie než my, čo značí taký se­ve­ro­ame­rický bizón (byvol), lebo si roky a roky tam hore poľoval na nich. Ale tento espada sotva bude môcť dodržať svoje slovo.

– To si myslím! Ústami nemožno zabiť byvola.

Tieto slová povedal trochu hlas­nej­šie, ako chcel. Espada ich začul, vyskočil, pri­stú­pil k nim a povedal takmer roz­ka­zu­jú­cim tónom:

– Seňor, povedali by ste mi, ako sa voláte?

Bie­lo­bradý pán premeral ho ne­ko­nečne ľa­hos­taj­ným pohľadom a potom odvetil:

– A prečo nie, len čo mi vy poviete svoje.

– Moje meno je ďaleko-široko slávne. Volám sa Antonio Perlilo.

Oči obra sa na chvíľku veľmi zvláštne zablysli, ale rýchlo spustil mi­hal­nice a po­kra­čo­val tónom ako predtým:

– Moje meno je sotva také chýrne, ako vaše. Volám sa Hammer.

– Je to nemecké meno?

– Áno.

– Teda ste Nemec?

– Zaiste.

– Tak buďte taký dobrý a mlčte, keď ide o tunajšie veci! Ja som totiž porteňo, rozumeli ste?

Povedal toto slovo ostrým prí­zvu­kom a pozrel mu pri tom z vysoka pyšne do tváre. Por­te­ňami (por­te­ňos) menujú sa domorodí oby­va­te­lia krajiny na rozdiel od pri­van­dro­va­ných. Ak si espada myslel, že urobí nejaký dojem týmto slovom, tak sa veľmi mýlil, lebo obor naskrze ne­pre­ja­vo­val, že by niečo vedel o jeho význame. Preto espada po­kra­čo­val ešte zlost­nej­ším tónom:

– Hovorili ste o mne po­hrd­livo. Chcete tento výraz odvolať?

– Nie. Povedal som, že byvola nemožno zabiť slovami, a keďže som tvrdým mužom, viem, čo hovorím.

– Carracho! To je silné! Ja, naj­sláv­nejší espada tejto krajiny, mám sa dať vysmiať od nejakého Nemca? Človeče, ak vás teraz vyzvem na súboj, ozaj, čo poviete na to?

– Nič, celkom nič nepoviem, lebo sa to neoddá, – od­po­ve­dal Hammer, pričom sa oprel na operadlo stoličky a vrhol na espadu pohľad, ktorý svedčil o všetkom inom, len nie o strachu. To ho však tým väčšmi roz­čú­lilo. Pri­stú­pil ešte o polkroka bližšie s očami blýs­ka­jú­cimi od hnevu, zdvihol rameno, ako by k úderu a zvolal:

– Čo, nechcete odvolať urážku a nechcete mi dať za­dos­ťu­či­ne­nie?

– Nie.

– Tak dobre, vy­hla­su­jem vás za ne­čest­ného zbabelca. Tu máte!

Chcel Nemca udrieť päsťou do tváre, ale tento odrazil ranu rukou, rýchlo vyskočil, chytil obe ruky espadu, pritisol mu ich k telu, zdvihol ho do výšky a šmaril ho o stenu, ako čo by bol ľahký ako pierko, že to len tak prasklo.

Všetci hostia vstali z miest. Chceli vidieť, čo sa teraz stane. Espada bol oblečený do tzv. fran­cúz­skych šiat, ako ináč všetci prítomní, z ktorých nik nemal oblek z pampy, a tak ani nebolo možno očakávať, že by mal pri sebe zbraň. Jednako, keď rýchlo vstal, chmatol pod kabát, vytiahol dlhý gau­chov­ský nôž a zúriac od hnevu vrhol sa na Nemca. Tento necúvol ani o piaď, len pozrel ostro na neho, schytil ho rýchlym hmatom za rameno, v ktorom držal vysoko nôž, a stisol ho tak, že s bo­lest­ným výkrikom pustil zbraň na zem. Potom mu prikázal hrozivým hlasom:

– Daj pokoj, Antonio Perillo! Na mňa tým nestačíš! Tu sme v Buenos Aires a nie v Saline del Condor. Rozumieš?

Pri týchto slovách tak uprene sa podíval na neho, ako keby mu chcel na­hliad­nuť na dno srdca. Perillo za­vrá­vo­ral a od ľaku až zmeravel, po­ze­ra­júc na ho­vo­ria­ceho. Zbledol, veľmi zbledol, v očiach mu zablysol akýsi neistý lesk a hlas sa mu až triasol, keď odvetil:

– Salina del Condor? Čo je s ňou? Nepoznám ju.

– Ej, a či ju dobre poznáš, vidím to na tebe.

– Neviem, o čom hovoríte a čo chcete. Nechcem mať s vami nič.

– Veru máš na to príčinu. Daj si pozor, Antonio Perillo!

Siahol do vrecka, hodil niekoľko pa­pie­ro­vých peňazí na stôl, aby zaplatil to, čo užil, vzal klobúk z vešiaka a kráčal k dverám; nikto sa ho ne­opo­vá­žil zadržať. Keď už nesedel na stoličke, ale sa zdvihol, na­hlia­dol každý, že by nebolo radno pustiť sa do hádky s týmto Goliášom. Jeho traja spo­loč­níci ho na­sle­do­vali.

Až keď sa zavreli dvere za nimi, vrátila sa smelosť espadovi. Obrátil sa k svojim ka­ma­rá­tom, aby nejako okrášlil svoju porážku, lebo jeden z nich mu posmešne zavolal:

– Aká to hanba, Antonio Perillo! Veď ťa hodil o zem!

– Len bež za ním a zabŕdni do neho! S takým obrom si nik nemôže začať.

– Môže byť. Ale on ti tykal. A s akým opovr­že­ním! A ty nielen že si to strpel, ale si mu vykal, ako predtým.

– Nezbadal som, že mi tykal.

– A čo to bolo s tou Salinou del Condor? Čo tým myslel?

– A čo ja viem? Tento Nemčúr trpí, tak sa zdá, na nejakú fixnú ideu. Dobre viete, že všetci Nemci sú sníl­ko­via a ná­me­sač­níci. Ne­ho­vorme viac o tom!

Hádam by ešte neboli pre­ru­šili túto tému, keby nebola vošla nová osoba, ktorá hneď pri­tiahla na seba pohľady všetkých. Bol to gaucho, ale takej malej, útlej postavy, že takého gaucha ešte nikto z prí­tom­ných nevidel v svojom živote. Tento člo­vie­čik mal na sebe čisto biele a veľmi široké nohavice, ktoré mu siahali len po kolená, a červené, bavlnené chiripá. Je to plášť, ktorý si obyvateľ pampy prehodí šikmo okolo pásu, spredu a zozadu si ho po­vy­tiahne, potom obkrúti okolo tela a tak ho udrží pevne opaskom. Rukávy košele, ktorá bola tiež čistá a biela ako nohavice, mal náš malý gaucho vyhrnuté vyše lakťov, takže pred­lak­tia boli holé. Okolo opaska mal červenú šerpu, ktorej konce viseli dolu. Podobne červený poncho zakrýval vrchné telo; to je vlnené pri­krý­vadlo, v pros­triedku ktorého je otvor, ktorým sa prestrčí hlava. Nohy boli obuté do pravých gau­chov­ských čižiem, ktoré sa takto zho­to­vujú: Pri zabíjaní koňa stiahnu kožu z jeho zadných nôh a ne­roz­re­žúc ju, strčia ju ešte teplú ho horúcej vody, aby potom čo naj­ľah­šie zo­škl­bali z nej srsť. Cez túto kožu, keď je ešte mokrá, pre­str­čia nohy a natiahnu si ju, ako punčochy. Len čo koža uschne, položí sa pevne okolo lýtok a tak stvorí zna­me­nitú obuv proti každému počasiu, ktorú, pravda, nemožno viac nikdy stiahnuť a človek ju musí nosiť, kým sa sama ne­roz­trhá a nespadne z nôh. Pri­ro­dzene, tým sú pokryté len holene a vrchná časť nohy, kým prsty trčia von a i chodidlá ostanú holé. Gaucho, ktorý nosí takéto čižmy, chodí teda vlastne bosý, – ak totiž vôbec chodí. O chodení možno u neho hovoriť len vtedy, keď je v svojej chalupe, lebo ináč sedí stále v sedle. Že má prsty holé, to sa mu pri stave jeho strmeňov dobre zíde, lebo sú také malé, že len palec sa dá do nich vopchať. Ale tým väčšie sú ostrohy, ktoré nosí. Aj tento člo­vie­čik, ktorý práve vošiel do kaviarne, mal pripnuté celé kolesá, vo veľkosti ohromnej medaily. Na hlave mal malý plstený klobúčik, z ktorého visel strapec, a pod klobúkom mal červenú hodvábnu šatku, ktorej vzadu visiace cípy boli zviazané spredu na hrdle. Také šatky nosieva totiž gaucho pod klobúkom, lebo mu chránia krk od sl­neč­ného úpalu, a súčasne mu po­sky­tujú aj príjemné oc­hla­de­nie, totiž pri jazde zachytia vetrík spredu a privedú ho na šiju. Za opaskom pod šerpou trčal dlhý nôž a dvoj­hlav­ňová pištoľ. Z pliec mu visela na širokom remeni dvoj­hlav­ňová puška, ktorá nebola o veľa kratšia, než bol tento mužíček sám. V rukách držal dve knihy.

Hlavne táto posledná okolnosť pri­tiahla na neho zraky. Gaucho a s knihami! To ešte svet nevidel. Bol tiež až na kožu úplne vyholený, čo si tiež musel každý všimnúť. Zastal na chvíľu hneď pri dverách a po­zdra­vil zvučným hlasom, čo by inému sotva kedy na um prišlo:

– Buenos dias – dobrý deň! – Potom pri­stú­pil k stolíku, ktorý sa práve vy­práz­dnil, sadol si k nemu, otvoril obe knižky a, ako čo by bol celkom sám, začal v nich horlivo listovať a čítať. Boli to dve štúdie Krá­ľov­skej akadémie náuk v Berlíne, od E. d‘ Altona a Weisza.

Ešte len pred chvíľkou panujúci krik premenil sa v naj­hl­b­šie ticho. Maličký prek­va­pil všetkých prí­tom­ných. Nevedeli, čo si majú o ňom myslieť. Ale on sa o to ani nestaral, ba ani to nezbadal, čítal ďalej a necítil, žeby ho vy­ru­šo­vali, na čo zase nastalo hluč­nej­šie v kaviarni a znova začali hovoriť o býčích zápasoch. Len keď jeden z čašníkov, tiež taký malý chlapík, ako on, pri­stú­pil k nemu a spýtal sa ho, čo si žiada, pozrel na neho a požiadal ho v naj­čis­tej­šej špa­niel­čine:

– Máte pivo? Myslím totiž ce­re­vi­siu, ako sa to latinsky volá.

– Áno, pane, máme pivo, fľašu za šesť pa­pie­ro­vých toliarov.

– Doneste mi teda fľašu, to jest po latinsky ampulku alebo lagenu.

Čašník prek­va­pene pozrel na neho, pri­nie­sol fľašku a pohár a nalial. Ostatní sa viac ne­sta­rali o neho, okrem jedného a to bol náš espada, Antonio Perillo. Ne­spus­til ho takmer z očú, zdalo sa, ako čo by sa zaoberal len s ním, takže sa viac ani ne­zú­čast­ňo­val roz­ho­voru. Napokon vstal, pri­stú­pil k nemu a povedal veľmi zdvo­ri­lým hlasom:

– Odpusťte, seňor! Tak sa zdá, poznáme sa?

Malý, červený gaucho pozrel prek­va­pene od svojej knižky, tiež vstal a povedal tiež celkom takým zdvo­ri­lým spôsobom:

– Ľúto mi je, seňor, ale musím vám povedať, že sa mýlite. Nepoznám vás.

– Tak máte akiste príčinu toto tvrdiť. Som pre­sved­čený, že sme sa už raz zišli hore pri rieke.

– Nie, lebo som ešte nikdy tam nebol. Veď je iba týždeň tomu, ako som v tejto krajine a Buenos Aires som ne­opus­til ešte ani na krok.

– Tak, ak sa smiem spýtať, odkiaľ vlastne po­chá­dzate?

– Z Ju­ter­bogk-u, ktorý sa píše ináč aj Juterbog alebo Jú­ter­bock. Doteraz nie je ešte roz­hod­nuté, ktorý spôsob písania je správny. Ale ja som sa už rozhodol bez­pod­mie­nečne za Ju­ter­bogk, lebo tak sú bog a bock vlastne zjed­no­tené.

– To miesto mi je celkom neznáme. Boli by ste taký láskavý a povedali mi svoje meno?

– Veľmi vďačne. Som Mor­gens­tern, Doktor Mor­gens­tern.

– A vaše po­sta­ve­nie?

– Som učenec, alebo aby som sa dô­klad­nej­šie vyjadril, súkromný učenec.

– A čím sa za­mest­ná­vate?

– Zo­oló­giou, seňor. Práve som pri­ces­to­val do Ar­gen­tíny, aby som vykutal glyp­to­dona, me­ga­te­rium a mas­to­dona.

– Do toho sa ne­ro­zu­miem. Nikdy som nepočul tieto slová.

– To sú vlastne: obrovský pásovec, obrovský leňochod a pred­po­topný mamut.

Espada vy­strú­hal kyslú tvár, pozrel skúmavo na ma­lič­kého a potom sa ho spýtal:

– Hovoríte vážne, seňor?

– To sa vie!

– A kde chcete hľadať tieto zvieratá?

– Samo sebou sa rozumie, že vo for­má­ciách pampy, o ktorých sa, bohužiaľ, ešte nevie dôkladne, či sa utvorili ešte pred diluviom alebo súčasne s ním.

– Diluvium? Seňor, už vám rozumiem! Hovoríte v tejto ne­zro­zu­mi­teľ­nej reči, aby ste mi naz­na­čili, že som vám ne­po­hodlný.

– Táto reč je vôbec nie taká ne­po­cho­pi­teľná, ako myslíte. Pozrite len do týchto dvoch kníh, ich pô­vod­co­via sú veľmi zna­me­nití znalci diluvia! Weisz a ď Alton musia vám byť ne­vy­hnutne veľmi dobre známy, a. ..

– Nie, ba ešte čo, vôbec nie, – prerušil ho býčí zápasník. – Nepoznám tých pánov. Ale o vás by som chcel ešte i teraz tvrdiť, že vás poznám a to dô­klad­nej­šie, než si myslíte. Pri­púš­ťate, že šaty, čo nosíte na sebe, majú vás len pre­stro­jiť?

– Pre­stro­jiť? Hm! Keď chcem byť úprimný, musím veru pri­pus­tiť, že sa inak ne­ob­lie­kam len ako gaucho.

– Ale veď jazdíte zna­me­nite, seňor, ako som vás videl.

– To je omyl, pane. Už som síce mal raz prí­le­ži­tosť sedieť na koni, po latinsky equus. Ale čo latinák menuje equo vehi, to jest: umenie jazdiť, ostalo mi neznámym na celých deväť desatín.

Perillo nemohol na toto ne­pok­rú­tiť hlavou. Na tvár natiahol dip­lo­ma­tický úsmev a vyslovil sa na­sle­dovne, pričom sa poklonil pre ním:

– Nemôžem na vás väčšmi naliehať, seňor, lebo každé vaše slovo hovorí, že chcete ostať ne­poz­na­ným. Buďte taký láskavý a odpusťte moju do­tie­ra­vosť! Som pre­sved­čený, že príde čas, a zhodíte zo seba svoju terajšiu masku!

S tým odišiel k svojmu stolíku. Červený gaucho zas tiež pokrútil hlavou, sadol si znova a zamrmlal si:

– Masku! Zhodiť! Tento pán je, tak sa zdá, veľmi roztr­žitý.

Pohrúžil sa znova do svojich kníh. Ale zas ho vyrušili, lebo malý čašník, ktorý stál nablízku a vypočul rozhovor, pri­stú­pil k nemu a povedal:

– Seňor, nechcete piť? Škoda piva, keď ho tak dlho ne­chá­vate stáť.

Gaucho pozrel na neho, schytil pohár, vypil poriadny dúšok a povedal pria­teľ­ským tónom:

– Ďakujem vám, seňor. Veru sa musí človek navyknúť, popri po­treb­nom ne­za­bud­núť na príjemné. A pitie, latinsky potio, je nielen čosi príjemné, ale aj potrebné.

Chcel čítať ďalej, ale keď zbadal, že čašník ešte stojí pri ňom, spýtal sa ho:

– Chcete ešte niečo po­zna­me­nať, seňor?

– Ak dovolíte, áno. Hovorili ste pred chvíľou o Ju­ter­bogku. Vari ste Nemec?

– Áno, som, o čom svedčí aj moje meno Mor­gens­tern. Keby som bol Rimanom, volal by som sa po latinsky Jubar.

– To ma nesmieme teší, seňor. Môžem sa zhovárať s vami po nemecky?

– Nemecky? A vy ste Nemec?

– A či, a ešte aký! Narodil som sa v Stralau pri Berlíne, som teda vašim blízkym rodákom, pán doktor. Lebo že ste doktorom, to som začul pred chvíľou.

– Teda zo Stralau! Kto by si to bol myslel! A ja som vás pokladal za Ar­gen­tínca. Nuž, ako ste sa dostali sem za more?

– Ako rodená vodná víla alebo ako ju volajú: libella. Veď iste dobre viete, že v Stralau chytajú ryby a tam je aj jazero Rum­mels­bur­ské. Po­cho­pi­teľne navykol som na vodu a leziem za ňou. Tak som došiel do Hamburgu a potom ďalej až sem do Južnej Ameriky.

– A čo tu chcete?

– Chcem zbo­hat­núť, to sa rozumie.

– Nuž a čo?

– Hej, nuž a čo! Zbo­hat­núť, to nejde tak chytro, ako som sa nazdal. Prejdú popri tom aj chudé roky, a keď ne­pres­tanú, tak milión, o ktorom som snil, veru ne­zo­že­niem do­hro­mady.

– Máte doma po­krv­ných?

– Nie. Keby som bol mal niekoho alebo niečo, bol by som ostal doma. Potom som veľmi chcel ísť k vojsku, lebo moje srdce bolo vždy statočne pat­ri­oticky naladené. Ale keď som bol o dva palce kratší, nuž ma nevzali a vy­hlá­sili za ne­schop­ného. Na tom som sa nahneval a odišiel do cudziny, aby som sa pre­sved­čil, či ma aspoň tu uznajú za schop­ného.

– Ako dlho ste už tu?

– Päť rokov, čo sa celkom zhoduje s pä­ť­ad­vad­sia­timi rokmi, v rozkvete ktorých stojím.

– A čím ste sa dosiaľ za­mest­ná­vali?

– Všetkým možným, čo bolo čestné, ale nikdy som sa nedostal na zelenú ratolesť. Teraz som čašníkom, ale tiež nie natrvalo a len na výpomoc pre dnešný deň, lebo čakali veľa hostí. Posledne som bol v prístave ro­bot­ní­kom.

– Boli ste už vo vnút­ro­zemí krajiny? Totiž ne­spy­tu­jem sa bez príčiny.

– Tým tiež môžem poslúžiť. Bol som už dva razy až v Tucumane a to ako sluha pri koňoch.

– Teda viete jazdiť?

– Ako rodený rytier. To sa tu človek naučí hneď a často rých­lej­šie, než si pred­sta­vo­val.

– To je dobre, to je výtečne! Ale teraz k hlavnej veci. Tu v Ar­gen­tíne, ako počúvam, je veľa kostí?

– Až hrúza!

– Výborne! Ja ich práve hľadám.

– Kosti? A prečo?

– Zo záujmu pre vec.

– Tak? To je, pravda, záujem, o akom som ešte ne­slý­chal. Ale môžem vás potešiť. Keď chcete kosti, môžem vám ich za­opat­riť toľko, že nimi zaplníte celé lode.

– An­ti­di­lu­viálne?

– Tomu ne­ro­zu­miem, len tvrdím, že ich môžete mať, koľko len chcete druhov.

– Z mas­to­dona?

– Z mastného koňa? Koľko len chcete.

– Myslím z ob­rov­ských slonov.

– Nepoznám také zvieratá.

– To je po­cho­pi­teľné, lebo toto zviera žilo ešte pred potopou sveta.

– Tak je už po ňom a ani kostí po ňom už nebude. Po potope ostali už len kosti po rožnom dobytku, koňoch a ovciach.

– Ne­ro­zu­miete ma. Hľadám kosti z pred­po­top­ného prasveta, alebo jeho zvierat, aké vidieť v tu­naj­ších prírodo-his­to­ric­kých múzeách.

– Ach, už rozumiem! Tie trčia v zemi, odkiaľ ich človek musí vyhrabať. I to som už videl. Možno ich nájsť hocikde v pampe. Teda také vecičky chcete vy­hľa­dá­vať a vy­ko­pá­vať?

– Áno. Vezmem do služby gauchov a preto som sa obliekol ako oni, aby som im hneď od začiatku bol sym­pa­tický. Ale pre­dov­šet­kým po­tre­bu­jem sluhu, na ktorého by som sa mohol celkom spo­ľa­hnúť. Vy sa mi páčite, máte čestnú a zároveň aj šibalskú tvár, a ako sa zdá, netrpíte ani na hlúposť, čo latinák menuje: vecordia. Nemali by ste vôľu stať sa mojím sluhom?

– Prečo nie, ak budete dobre za­ob­cho­diť so mnou.

– Tak teda príďte zajtra ráno ku mne, aby sme sa do­ho­vo­rili o všetkom po­treb­nom. Poznáte bankára Salida?

– Áno. Neďaleko odtiaľto má obchod, ale svoju, quintu von z mesta.

– I ja tam bývam, od­po­rú­čali ma k nemu a som jeho hosťom. Ale teraz ma už nechajte pokojne ďalej čítať.

– Dobre, teda len si čítajte, pán doktor! Zajtra, sa pred­sta­vím a myslím, že urobíme dobrý kšeft. Dobyjem vám každú kosť zo zeme a čo by bola aká veľká.

Obsah tohto roz­ho­voru i ďalej za­mest­ná­val Mor­gens­terna, aspoň sa tak zdalo, lebo nečítal už tak pozorne, ako predtým a pritom ne­za­bu­dol i popíjať. Keď vy­práz­dnil fľašku, Antonio Perillo vstal od stola, zaplatil a odišiel. O chvíľu vstal aj Mor­gens­tern. Zaplatil šesť pa­pie­ro­vých toliarov. To sa zdá veľa, ale nie je to také zlé, ako si myslíme, lebo pa­pie­rový toliar má hodnotu šestnásť ne­mec­kých fenigov. Ale jednako cena de­väť­de­siat­šesť fenigov za fľašku piva nebola nízka, lenže pivo z Európy pri­ve­zené vtedy po­va­žo­vali za luxusný nápoj, väčšmi ako dnes.

Keď opustil kaviareň, obrátil sa naľavo do ulice, ktorá viedla priamo ako lineár rovno k ban­ká­ro­vej quinte. Bol príliš zaujatý učenými myš­lien­kami, než aby zbadal dve postavy, ktoré stáli naproti pri stĺpo­radí. Bol to Antonio Perillo a ešte jeden, ktorý bol predtým tiež v kaviarni. Tento druhý bol ešte vyšší a plec­na­tejší, ako býči zápasník a jeho mohutný vzrast tela svedčil o ne­oby­čaj­nej sile. Na jeho tvári vetrom a ne­po­ho­dou ošľa­ha­nej a ho­lo­bra­dej bolo vidieť, že bol doma v pampách a v horách. Ale dojem, ktorý vzbu­dzo­vala táto tvár, naskrze nebol priaz­nivý. Úzky, ostro ohnutý nos mi­mo­voľne upomínal na zobák supa. Spod za­ras­te­ných obočí pri koreni nosa pozerali pichľavé oči. Úzke, bez­fa­rebné pery ešte zo­sil­ňo­vali dojem výrazu dravého vtáka. Oblečený mal kroj tejto krajiny. Na hlave mal sombrero so širokou obrubou.

Len čo s ur­či­tos­ťou poznal ťahy ne­mec­kého učenca v svetle oblokov kaviarne vedľa ktorých prešiel, pošepol Pe­ril­lovi:

– Nemožno po­chy­bo­vať, on je to, a čo to ako tajil.

– Len bradu si dal ostrihať a obliekol si kroj gaucha. Ale tým neoklame ľudí, ako sme my. Musím vedieť, kde býva. Stopuj ho!

– Nejdeš so mnou?

– Nie. Mohol by sa zvrtnúť a poznať ma. Hneď by mal po­doz­re­nie. Vojdem tu napravo do con­fi­te­rie a počkám na tvoj návrat.

Perillo vošiel do kuchyne cukrárne a ten druhý tajne sledoval Nemca. Ulica sa tiahla, čo sme už povedali, ako šnúra rovno ďalej, lebo Buenos Aires je veľmi pra­vi­delne vy­bu­do­vané mesto. Po­zos­táva zo samých domových štvorcov, medzi ktorými sa ulice križujú presne v pravých uhloch. Plán mesta možno teda porovnať so ša­chov­ni­cou.

Okolie je kra­ji­nár­sky celkom, ale naozaj celkom bez­výz­namné. Niet nijakej premeny, nijakých výšin alebo dolín, nijakých chrastí alebo lesov. Keď sa človek nájde za mestom, už aj stojí na ot­vo­re­nej pampe, ako dlaň rovnej, a na obzore sa zlievajú nebo a zem tak, že ani nemožno hovoriť o hranici medzi nimi. Prístav je biedny a vody rieky La Plata majú takú hlinastú a špinavú farbu, že to nedodáva mestu nijakého pôvabu.

Plocha Buenos Airesu je asi taká veľká ako Paríža. Z tohto si možno pred­sta­viť, ako je mesto naširoko roz­lo­žené. Je tu viac pre­krás­nych ulíc a námestí, ale keď človek vyjde von zo stredu mesta, nájde tam nevkusne vy­mu­ro­vané magazíny (ob­chody), ošklivé chalupy a sutiny. Pravda, niektoré zo­vnú­torné ulice majú ele­gantný výzor, keďže tam sú vily bohatých oby­va­te­ľov. Takú vilu menujú tu quintou.

Vo vnú­tor­ných a naj­živ­ších štvr­tiach mesta nachodia sa dvoj-, troj-, ba aj štvor­pos­cho­dové domy. Inak majú budovy len prízemie, domy ne­stú­pajú do výšky, tým väčšmi sa roz­ťa­hujú do šírky a hĺbky. Tieto budovy majú ploché, tehlami pokryté strechy, nad ktorými sa týčia malé strážne veže, ktoré volajú mi­ra­do­res. Strechy sú trochu na­klo­nené, aby dážď mohol stekať do dvora a do cisterny tam umiest­ne­nej.

Chu­dob­nejší ľudia majú len jeden jediný dvor, ale lepšie domy sú uzavreté troma, štyrmi alebo i viac dvormi. Keď tak človek stojí pred železnou bránou takejto budovy, ktorá je umelecky zho­to­vená z prú­to­vých že­lez­ných paličiek, vidí cez ňu celý rad čistých, vo­do­metmi a kve­ti­nami okráš­le­ných mra­mo­ro­vých dvorov. Lebo mramor je materiál, z ktorého si majetní ľudia stavajú domy.

Spýtal by sa niekto, prečo majú v Buenos Aires domy s plochými stre­chami. – Odpoveď je veľmi jed­no­du­chá. Po prvé: kosmé, vysoké strechy po­tre­bujú o veľa viac ma­te­riálu a sú len v tých krajoch potrebné, kde sú prie­merne veľké dažďové zrážky. Ale v Buenos Aires prší do roka omnoho menej ako u nás. Ďalej: vysoké strechy a štíty by kládli príliš veľký odpor pamperu, veľmi mohutnej a ničiacej víchrici, ktorá sa rúti od Cor­dil­leri. A napokon: ploché strechy majú tú dobrú stránku, že sa po nich večerom možno pre­chá­dzať a nadýchať čerstvého povetria.

Kto by si myslel, že na uliciach mesta Buenos Aires možno vidieť množstvo sem a ta cvá­la­jú­cich gauchov, ten sa poriadne mýli. Skôr sa nazdáme, že sa na­cho­díme v nie­kto­rom európ­skom meste. Každý sa oblieka podľa fran­cúz­skej módy. Aj počet Euró­pa­nov, ktorí tu bývajú, je veľmi vysoký. Ar­gen­tínci tvoria len polovicu oby­va­teľ­stva. Vtedy tam žilo 10.000 Nemcov, 15.000 Fran­cú­zov, 20.000 Špa­nie­lov a 50.000 Talianov, okrem toho veľa An­gli­ča­nov a ešte viacej Švaj­čia­rov. Táto mie­ša­nina toľkých ná­rod­ností má preto ne­oby­čajnú zbehlosť v rečiach. Ľudí, ešte mladých osôb, čo ovládajú plynné tri, štyri, ba aj viac rečí nájde sa tu vo väčšom počte, než v Paríži, Londýne alebo New Yorku.

Čo sa týka mena mesta, sotva ho nosí s plným opráv­ne­ním. Buenos Aires značí: »dobré vetry«, ale keď svieti horúce slnce na ploché strechy nízko le­žia­ceho mesta, vtedy sotva možno vydržať v po­tuch­lých a dusných miest­nos­tiach. A niet ani stromov, týchto sku­toč­ných zlep­šo­va­te­ľov povetria, aspoň takých stromov nie, aké my poznáme. Citróny a po­ma­ranče už tu nerastú a tropické ovocie ešte menej. Pre jablká, slivky, čerešne a iné druhy ovocia je tunajšie podnebie ešte príliš horúce, preto sa tu rodí len hrozno, hrušky, broskyne a marhule, pravda, tieto sú už potom skutočne výtečnej akosti. Ale lesov niet v týchto vý­chod­ných častiach krajiny. Iba ak niektorý bohatý majiteľ má v svojej quinte nejakú záhradu, kde stoja stromy hus­tej­šie, aby poskytli skutočné osvie­že­nie.

Jedna z najk­raj­ších víl bola vila bankára Salidu, muža ne­oby­čajne po­hos­tin­ného, ktorý miloval umenia a vedu a ktorý si s európ­skymi učencami vymieňal ešte aj listy. Preto mu od­po­rú­čali Doktora Mor­gens­terna, ktorý našiel u neho pria­teľ­ské prijatie. Quinta stála na južnom konci mesta, takže náš učenec musel prekonať hodný kus cesty, a zas Antonio Perillo musel dlho čakať, kým sa jeho zverenec vráti.

Ale preto mu čas nebol dlhý, lebo aj tu bolo mnoho hostí, pre ktorých zaj­traj­šie býčie zápasy tvorili bohatý materiál roz­ho­voru. Perillo nepoznal z nich ani jedného a práve tak ani oni ho ne­poz­nali. Hovorilo sa o seňorovi Cru­sa­dovi, cudzom zá­pas­ní­kovi. Všetci boli pre­sved­čení, že ho ani jeden z tu­naj­ších espadov ne­pred­stihne. Toto veľmi hnevalo Perillu, ale sa vy­strí­hal, aby nejako ne­prez­ra­dil, že je jedným z espadov. Pri tom spo­mí­nali, samo sebou sa rozumie, aj jaguára ako aj divokého bizóna a boli tej mienky, že bo­jov­níci budú mať ťažké po­sta­ve­nie.

– V každom páde bude tiecť krv, – mienil jeden, – a to aj ľudská krv. O byvolovi ani nechcem hovoriť, lebo ešte som nevidel také zviera. Ale jaguár je zlý, kamarát, má hú­žev­natý život a neostane ležať hneď po prvej rane.

Perillo sa už nemohol zdržať, aby neskočil do reči:

– Jaguár je zbabelec! Ja sa dám na to, že mu pôjdem s nožom v ruke na kožu.

– Aby vás pritom na kusy roztrhal, – zasmial sa druhý.

– Hovorím vážne. Nepočuli ste ešte, že jaguár utečie, keď zočí človeka, a že sú gau­cho­via, ktorí ho chytia lasom?

Tu sa zrazu ozval istý starý, do tmava opálený muž, ktorý sedel obďaleč a doteraz sa ne­za­mie­šal do roz­ho­voru:

– Pravdu máte, seňor. Jaguár uteká pred človekom a stalo sa, že ho gau­cho­via lasom chytili. Ale aký to bol jaguár? Vodný?

– Sú aj iné druhy jaguárov?

– Viac druhov niet, jaguár je prosto jaguár. Ale po­rov­najte tak jaguára, žijúceho pri rieke, s jaguárom, ktorý sa túla po pampách, alebo žije tam kdesi hore v rok­li­nách pohoria. Rieka mu dáva prehojne pokrm. Tam žije tisíce vodných prasiat, z ktorých sa môže nažrať do sýtosti. Po­ľo­vačka na tieto hlúpe zvieratá mu nerobí nijaké ťažkosti, nažerie sa do sýtosti, zlenivie a stane sa zbabelým. Keď zočí človeka, ujde. Ale jaguár v pampe sa nemá tak dobre. Musí bojovať s rožným statkom, s koňmi, a keď si chce odniesť ovcu, tak aj s pas­tiermi. Takže veru nebýva zbabelým. Alebo ak žije vo vrchoch, musí naháňať divoké lamy, ktoré sú rých­lej­šie, ako on a nedajú sa chytiť tak ľahko. Preto musí často hladovať a hlad ho robí zúrivým. Takýto horský jaguár napáda za bieleho, jasného dňa celkom otvorene aj ozb­ro­je­ných ľudí. To sú, seňor, veci, ktoré som vám chcel objasniť.

Na to Antonio Perlilo po­zna­me­nal po­smeš­ným tónom:

– Seňor, ako sa zdá, máte v tomto obore veľmi veľké ve­do­mosti. Vyšli ste už dakedy za mesto?

– Nuž tak zavše, áno.

– A pokiaľ?

– Až hore po Bolíviu, ba aj do Peru. Aj v Gran Chaco som bol.

– Pri divokých In­diá­noch?

– Áno.

– A Indiáni vás ne­zož­rali, ako jaguár vodné prasce?

– Možno som im nebol dosť tučný, alebo sa ne­od­vá­žili na mňa, seňor. Ale prav­de­po­dobne posledná príčina bola sme­ro­dajná, celý svoj život nebol som z tých chlapov, ktorí sa dajú len tak ľahko zožrať. Ba ešte i teraz na svoje staré kolená mám toľko sily v rukách, aby som toho, kto by sa chcel zabávať na môj účet, poriadne udrel po papuli. Za­pa­mä­tajte si to, seňor!

– Len sa ne­roz­pa­pr­čte tak rýchlo, starký! Ani som to tak nemyslel, – obrátil Perlilo, lebo výjav v Café de Paris urobil ho opatrným. – Chcel som len povedať, že nedržím jaguára za ne­bez­peč­ného.

– Každému je ne­bez­peč­ným, len jednému jedinému nie.

– Kto je to?

– To môžete vedieť. Veď každý počul o ňom, a jeho meno dokazuje, čo som práve tvrdil.

– Vari myslíte Otca Jaguára?

‚– Áno.

– Nuž o tom veru hovoria, že aj naj­di­vo­kej­šiemu ja­gu­árovi ide ne­ozb­ro­je­nými rukami na kožu, ale neverím tomu.

– A ja tomu verím, lebo som to videl na vlastné oči.

– Tak ste sa stretli s ním v Gran Chaco?

– Ne­stretli sme sa len, ale som s ním tam spolu jazdil. Je naším ná­čel­ní­kom a ja dodnes patrím k jeho ľuďom.

Sotva starec povedal tieto slová, bolo počuť dookola výkriky obdivu a prek­va­pe­nia. Všetci vy­sko­čili z miest a hrnuli sa k jeho stolíku, aby mu stisli ruku. Chceli zostaviť z via­ce­rých spolu po­str­ka­ných stolíkov veľkú tabulľu, ku ktorej si mali pri­sad­núť, aby počuli roz­prá­vať o tom chýrnom mužovi, ktorého meno a činy boli každému známe. Ale on sa tomu spieral slovami:

– Otec Jaguár nemá rád, keď sa o ňom hovorí. Priamo nám to zakázal, a vy mi, seňores, nebudete za­zlie­vať moje zdrá­ha­nie, však ver?

– Aký že je vlastne? – dozvedal sa Perillo.

– Ako každý iný človek.

– A koľko má rokov?

– Asi päť­de­siat.

– Je do­mo­ro­dec?

– Nemal som ešte v rukách jeho krstný list, seňor.

– Nemohli by sme sa do­zve­dieť, čo vlastne robí? Raz hovoria ľudia, že je yer­ba­tero, inokedy ho držia za zla­to­kopa, iní zas za sen­da­dora, ktorý vodí karavány cez Andy. Ba aj o tom som už počul, že je po­li­tický par­taj­ník, ktorý sa so svojou puškou pre­po­ži­čiava raz tomu, raz onomu po­vs­tal­covi.

Yer­ba­te­ros sú sbe­ra­te­lia čaju, ktorí chodia po pra­le­soch, aby zbierali známy pa­ra­gu­ayský čaj, pri čom je ich ži­vo­by­tie spojené s veľkými ne­bez­pe­čen­stvami. Sen­da­do­res sú zas vodiči, ktorí hľadajú chodníky v ne­zná­mych krajoch, teda znamená asi to isté, čo severo-americké slovo »scout«. Starec mu odvetil:

– Čím vlastne je, to vám ľahko môžem povedať, je chlap, a to od hlavy po päty, sotva má páru na svete. Nikdy neslúžil po­vs­tal­com a ani im nebude slúžiť. Je pria­te­ľom všetkých dobrých a ne­pria­te­ľom všetkých zlých ľudí. Ak ne­pat­ríte k tým prvým, tak sa varujte stretnúť sa s ním.

– Stávate sa čím diaľ os­trej­ším a stále robíte väčšie narážky, môj starý seňor! Vari vás to natoľko mrzí, že som pokladal jaguára za zbabelé zviera?

– To nie. Ale tvrdenie, že by ste chceli ísť na neho len s nožom v ruke, to mi hovorí, že ste alebo chvastúň alebo ne­ve­do­mec a ja nemôžem trpieť ani jedného z nich. Jaguár, ktorého zajtra uvidíme, žil zaiste pri rieke, ale možno, že prišiel aj z pampy. Nuž uvidíme, ako sa bude držať zajtra. Čo sa mňa týka, som na neho ani trochu nie zvedavý. Skôr dychtím vedieť, či sa niektorý z espadov odváži na byvola.

– Uisťujem vás, že sa odvážia všetci.

– Uvidíme. Bizón, keď ho dráždia, vie byť ne­bez­peč­nou šelmou. Viem to od Otca Jaguára, ktorý ich za­stre­lil už niekoľko sto.

– Vari na pampách? – zasmial sa Perillo.

– Ach nie, ale na prériách Severnej Ameriky, kde predtým poľoval.

– I tam bol? Nie je teda porteňo, ale cudzinec. To je okolnosť, ktorá sa mi veru nemôže páčiť.

– Nie? Nuž, čo sa toho týka, nemyslím, že by bol Otec Jaguár veľmi zvedavý na to, či sa vám páči alebo nie.

– Lebo ma nepozná. Keby sa dozvedel moje meno, iste by si pokladal za česť, keby mi mohol ruku stisnúť.

– Tak? Ako že zneje vaše slávne meno?

– Perillo.

– Ach! Vy ste vari ten Antonio Perillo, espada, ktorý má tiež zajtra vystúpiť?

– Áno.

Pritom premeral starca pohľadom, z ktorého bolo zjavné, že očakáva hneď nejaký úctyplný prejav chvály. Ale slová, ktoré počul, boli veru celkom iné, totiž:

– Tak mi teda povedzte, seňor, prečo vlastne bojujete s býkami?

– Aká to otázka? To sa vie, že preto, aby som ich zabil. Pre­ko­leme ich, aby sme ukázali svoje umenie.

– Pre­krásne umenie! Vari je hr­din­ským činom preklať do zrútenia uštvané zviera? Ja ho zabijem, keď po­tre­bu­jem mäso, aby som mohol žiť. Ale preklať ho z akejsi po­chyb­nej cti, ba predtým ho ešte mučiť bodnutím, uštvať takmer na smrť, to je katovské remeslo. Preto by ste sa nemali volať espadom, ale vlastne de­sol­la­do­rom (šarhom).

Na to Perillo vyskočil zo stoličky, ako čo by ho vyhodili pružiny. Chcel sa vrhnúť na starca. Na šťastie sa v tej chvíli otvorili dvere a vstúpil jeho spo­loč­ník. Hneď sa spamätal, sadol si znovu a pohodil starcovi už len tieto slová:

– Chcete sa o mňa akosi len otrieť, ale uraziť ma nemôžete, lebo stojíte nízko podo mnou, a nemôžete pozrieť hore.

– Asi to isté povedala mucha levovi, keď nad ním bzučala. Ale vtom priletel vták a prehltol ju.

Perillo sa pre­tvá­ral, že nepočul tieto slová. Totiž prisadol si k nemu jeho kamarát a pošepol mu:

– Už sa zas vadíš. Daj pozor! Naše tiché remeslo vyžaduje opatr­nosť. Desiati pria­te­lia nemôžu nám tak osožiť, ako poškodiť jediný ne­pria­teľ.

– Cuš! Toto staré táradlo nám nemôže škodiť. Povedz radšej, čo si sa dozvedel?

Pri­ro­dzene sa sho­vá­rali tak ticho, že ich ostatní hostia nemohli počuť. Jednako sa jeho kamarát veľmi opatrne po­ob­ze­ral a keď videl, že si ich nikto nevšíma, povedal:

– Naozaj je to on. A vieš kde býva? U Salida, toho bankára.

– Todos demonios! U Salida? Kto by si to bol pomyslel. To je veru pre nás strašne ne­bez­pečné!

– Bohužiaľ! Všetko mu rozpovie. Si pre­sved­čený, že ťa ozaj poznal?

– Prisahal by som na to. Prečo sa len pre­tva­ruje? Iste len preto, aby som sa cítil bez­peč­ným.

– Teda musíme nájsť pros­trie­dok, ktorým by sme ho umlčali.

– Hm! Rozumiem ťa: bodnúť nožom alebo guľku do čela. Nesmieme tratiť čas. Zajtra ráno by hádam bolo už neskoro. Nesmie dôjsť ani na políciu. Keby sme sa len mohli do­zve­dieť, v ktorej izbe býva!

– Viem to. Čakal som, kým vojde do domu, na čo som pre­lie­zol cez plot do záhrady. Na šťastie nemá quinta ani dvory ani múry, stojí upro­stred záhrady, takže ju možno celú obísť. Len čo zmizol za dvermi, osvie­tila sa v zadnej časti domu jedna izba na poschodí. Zapálil si lampu.

– To mohol byť aj niekto iný.

– Nie. Podišiel k ot­vo­re­nému oknu, aby ho zavrel. Poznal som ho.

– Koľko oblokov má táto izba?

– Dva.

– Spustil rolety?

– Nie.

– Je nejaký rebrík nablízku?

– I na to som myslel aj som sa po ňom po­o­hlia­dol. V rohu záhrady stojí strom, ktorý práve podťali a rebrík je ešte opretý oň. Je dosť dlhý, istotne dosiahne okno.

– Dobre, výtečne! Ale, bohužiaľ, ešte sa nemôžeme dať do práce. Je príliš zavčasu. Ulice sú príliš živé. Mohli by nás vidieť.

– Musíme čakať asi do polnoci. Lenže či bude do tých čias bdieť!

– Už či bude bdieť alebo nie, to je jedno. Nesmie uzrieť zaj­trajší deň. Ak je ešte hore, dostane guľku cez okno. Ak bude spať, tak vlezieme dnu. Ale teraz poďme odtiaľto. Nepáči sa mi tu.

Perillo zaplatil zmrzlinu. Potom odišli spolu títo dvaja ľudia, ktorí sa tak ľahko vedeli odhodlať zmárniť ľudský život, aby tým pre­ka­zili od­ha­le­nie dáv­nej­šieho zločinu.

Ulice a verejné miest­nosti boli dnes dlhšie živé, než inokedy. Obyvateľ Buenos Airesu je domácky založený a obyčajne si ľahne zavčasu spať. Ale dnes už odbila je­de­násta, keď posledný hosť opustil Café de Paris. Náš nemecký vý­po­mocný čašník práve dostal svoju dennú mzdu a mohol odísť. Pred dverami zastal. Ešte bolo vidieť chodcov na ulici. Bol začiatok decembra, krásny, teplý večer. Čaš­ní­kovi sa ešte nechcelo ísť spať. Nové po­sta­ve­nie mu zaujalo myseľ, ako i radosť, že našiel krajana, a toto všetko zaháňalo únavu. Preto sa odhodlal ísť ešte na nočnú pre­chádzku a akosi celkom mi­mo­voľne zamieril svoje kroky v smere, kde býval doktor Mor­gens­tern. Ľudské skutky často bývajú vedené vnú­tor­nými po­hnút­kami, ktoré človek jasne nechápe, a tak sa stalo, že sa náš čašník zrazu našiel pred quintou, čomu sa sám nesmieme zadivil.

Tu, ďaleko od ruchu premávky, ne­svie­tili nijaké pouličné lampy. Bola tma, len hviezdy šírili akési neurčité svetlo, pri ktorom však bolo vidieť sotva na niekoľko krokov. Už sa chcel vrátiť, keď odrazu sa mu zdalo, že začul šuchot pla­zia­cich sa krokov. Bolo mu to hneď nápadné. Prečo idú tak tichúčko? Kto má dobré svedomie, kráča pevne. Pri­tla­čil sa tesne k plotu a vyčkával.

Akýsi chlap pri­chá­dzal z druhej strany a kráčal pros­tried­kom cesty. O chvíľu zastal. Pri­stú­pil k nemu druhý a zastavil sa zho­vá­rali sa ticho medzi sebou, potom sa pri­blí­žili k plotu a veľmi obratne pre­liezli cezeň do záhrady.

– Tak teda zlodeji! – pre­lietlo čaš­ní­ko­vou mysľou. – Ale čo chceli ukradnúť? Len ovocie? Alebo sa chceli vlámať k bohatému ban­ká­rovi? Preto ich chcel sledovať a tiež sa prehodil čo naj­tich­šie cez plot. Za ním bola tráva, takže kráčal potichu. Pri­pla­zil sa k vile a popri múre na jej druhú stranu. Vtom zbadal na rohu domku jedného z chlapov a preto zastal, aby ho po­zo­ro­val. Videl, ako tento človek za chvíľku zmizol za rohom v zadnej časti domu. Zohol sa a plazil sa na všetkých štyroch k tomuto rohu. Tam videl toho chlapa, ako sa díva na dve osvet­lené okná prvého po­scho­dia. Z druhej strany sa zas pri­pla­zil jeho kamarát a niesol rebrík, ktorý priložil o múr tak, že dosiahol rám jedného z tých dvoch okien.

Čo majú vlastne títo chlapíci za lubom? Veď nie je zvykom vlámať sa do osvet­le­ného bytu? Vari hotujú nejaký žart? V tom prípade by bolo hlúpe porobiť krik. Preto držal oboch pevne na muške. Tu začal jeden z nich liezť hore rebríkom a druhý mu ho pri­dr­žia­val. Keď sa dostal až hore, nazrel do izby, zliezol niekoľko stupátok dolu a šeptom povedal ka­ma­rá­tovi niekoľko slov. Nášmu čaš­ní­kovi sa zdalo, že ten, čo hovorí, má v ruke akýsi kovovo sa jagajúci predmet. Na to začul dvojné tiché šťuk­nu­tie, ako keď naťahujú dvojitú pištoľ. Toto mu už nahnalo strach, i pri­plich­til sa bližšie. Tí dvaja si šepkali medzi sebou. Nemohli ho vidieť, lebo sa po­hy­bo­val nízko po zemi. Začul slová:

– Sedí a číta.

– V akej polohe?

– Ľavým bokom je obrátený k obloku.

– Tvár má odkrytú?

– Áno. Druhou tvárou sa opiera o ruku.

– Tak mu strel do slúch, to je na­jis­tej­šie.

Išlo teda o vraždu! Náš čašník sa tak zľakol, že sa za niekoľko okamihov nemohol ani pohnúť. Na to ten lotor znova vystúpil na rebrík a namieril do izby pištoľou, ktorú držal v pravej ruke. To vrátilo nášmu pria­te­ľovi po­hyb­li­vosť. Vykríkol, pri­sko­čil k rebríku, odsotil dolu sto­ja­ceho, rebrík zvalil, takže ten, čo stál na ňom, spustil kohútik, a zletel pri výstrele na zem. Čašník sa vrhol na neho, aby ho zadržal.

– Pusť ma, ty pes, ináč ťa za­stre­lím! – za­škri­pel vrah.

A už aj odznel výstrel a náš priateľ pocítil páliace cuknutie v ľavom rameni. Trafili ho a tak nemohol dlhšie držať chlapa, ktorý hneď vyskočil a rýchle zmizol v tme. Druhý už pred chvíľou bol vzal nohy na plecia.

Oba výstrely zobudili oby­va­te­ľov domu. Všetku oživlo. Súčasne sa otvoril jeden z oblokov tej osvet­le­nej izby a náš známy doktor vykukol von a zvolal:

– Aký to vrah strieľa na mňa! Prečo ma nenechá pokojne čítať?

Tu sa čašník znova preľakol a povedal:

– Ach Bože môj! To vás, pán doktor, chceli práve zabiť?

– Kto je tam dolu? Hlas mi je akýsi známy.

– Ja som to, Frico Kie­se­wet­ter, pán doktor.

– Frico Kie­se­wet­ter? Nepoznám in­di­ví­duum tohto mena.

– Ale predsa! Dnes v kaviarni de Paris ste ma poznali. Chceli ste ma najať na zbie­ra­nie pred­po­top­ných kostí.

– Ach, ozaj, čašník! Ale, človeče, ako ste prišli na myš­lienku strieľať na mňa?

– Čo? Ja strieľať? To je predsa príliš silné! Tu prestáva všetko! Ja by som strieľal na vás?

– A kto? Alebo nie ste tam sám?

– Som tu celkom sám, alebo ako sa hovorí, niet tu už ani živej duše.

– Nuž tak, čo tu hľadáte?

– Chcem vás za­chrá­niť. A vy, ktorý mi máte ďakovať za život, po­va­žu­jete ma za úklad­ného vraha. Ako to trápi moju dušu!

Zaznal ho takto nielen doktor, ale aj iní. Oby­va­te­lia domu vybehli von so svieč­kami a s lampášmi, aj vše­li­jako ozb­ro­jení, aby chytili zločinca. Ne­po­mohli mu ani prosby ani hrozby: Frica Kie­se­wettra schytili a voviedli dnu, čo sa však nestalo bez kopania a bitia, ešte dlho cítil potom stopy. Už chceli zavolať políciu, aby ho odviedla, ale on ich veľmi prosil, aby ho aspoň najprv vypočuli. Túto žiadosť pod­po­ro­val doktor takto dôvodiac:

– Človek je mysliace stvo­re­nie. Dovoľte teda, aby sme po­roz­mýš­ľali o veci, veď sme ľudia. Ja som tomuto mladému mužovi neurobil nič zlého, ba naopak, chcel som ho vziať do svojich služieb. Je to dôvod, aby ma za­stre­lil? Iste nie. A keby aj naozaj bol úkladným vrahom, ani to je nie príčina, aby sme mu zakázali vy­ho­vo­riť sa. Teda na­vrhu­jem, aby sme mu dovolili pred­niesť svoju ob­ha­jobnú reč, po latinsky defensio.

Roz­čú­lený bankár sa síce vyslovil proti tomu, ale zo zdvo­ri­losti ustúpil svojmu hosťovi. Na to Frico vy­roz­prá­val, ako sa to všetko pri­ho­dilo a žiadal, aby vy­šet­rili stopy. Keď mu vyhoveli, pre­sved­čili sa, že ich neklamal. Videli jasne stopy nôh, kde vrahovia pre­sko­čili cez plot do záhrady, ale našli i miesto, kadiaľ zase utiekli zo záhrady. Napokon našli za hŕbkou skália aj klobúk jedného z vrahov, ktorý ho stratil či už pri padnutí a či pri ruvačke s Fricom. Tiež zbadali, že Frico krváca. Ihneď vy­šet­rili ranu a zistili, že nie je ne­bez­pečná, guľka mu len ľahko zasiahla rameno.

Z toho sa dokázalo, že dvaja ľudia vnikli k domu, aby doktora za­stre­lili a len Fricov zásah dal iný smer guľke. Ale, kto boli vrahovia, akú mali príčinu za­stre­liť človeka, ktorý bol v krajine ešte len týždeň a iste nikoho neurazil?

– Nemohli ste poznať tvár aspoň jedného z tých lotrov? – spýtal sa bankár.

– Nie celkom, – odvetil Frico. – Ale keď jeden z nich stál na rebríku a namieril pištoľou do izby, dostal sa do svetla lampy, a tak som mohol na chvíľu vidieť jeho tvár z boku. Nuž zdalo sa mi, že sa ponášal na Antonia Perillu.

Tým sa stala celá zá­le­ži­tosť ešte sple­ti­tej­šou. Perillo bol síce človek dosť po­chyb­ného chýru, ale predsa ho len nechceli pokladať za schop­ného vraždy. A akú by mal príčinu, od­strá­niť doktora guľkou do hlavy? Veď si s ním pria­teľ­sky po­ho­vo­ril v kaviarni. No, medzitým po­mys­leli i na to, že si ho Perillo hádam splietol s niekým iným. Bankár upo­ve­do­mil políciu. Hneď sa do­sta­vili dvaja mod­ro­ob­le­čení vyšší úradníci vi­gi­lan­tov. Títo si pre­hliadli stopy, uvážili všetky okol­nosti a napokon vy­hlá­sili, že by bolo treba po­ta­jomky sa do­zve­dieť, kde bol Perillo v dobe zločinu. Jednako nechceli podujať nič pred býčími zápasmi, lebo pri nich bol espada ne­po­strá­da­teľný a jeho za­tknu­tie by v obe­cen­stve vyvolalo zlý dojem.

Čo sa týka Frica Kie­se­wet­tera, bolo nad všetky po­chyb­nosti isté, že on za­chrá­nil život doktorov. Preto ho doktor okamžite prijal do služieb a to za pod­mie­nok, ktoré už ani nemohli byť vý­hod­nej­šie. Hneď aj ostal v quinte.


  
   II. Corrida de toros
  

  
  

  
   Na druhý deň hneď za rána každý sa usiloval, aby si zaopatril vstupenky na predstavenie. Pokladnica bola priamo v stave obliehania. Bankár si musel zadovážiť štyri miesta, tri pre seba, manželku a hosťa doktora, a štvrté miesto pre mladého synovca, ktorý bol práve u neho na návšteve.
  

  
   Manželka bankárova totiž mala brata v Lime, hlavnom meste republiky Peru. Volal sa Engelhardt a mal dvoch synov, ktorým malo pripadnúť dedičstvo po bezdetnom bankárovi. Preto si bankár žiadal, aby jeden z týchto dvoch bratov prišiel k nemu na dlhší čas, a tak poslali mladšieho, Antona. Šestnásťročný chlapec vykonal túto cestu morom okolo Cap Horna, ale cestu mal veľmi zlú a nešťastnú, preto sa chceli vyhnúť druhej takejto ceste po mori a návrat do jeho domova sa mal uskutočniť pevninou cez pohorie Andy. Ale museli čakať na vhodnú príležitosť. Cesta krížom cez Južnú Ameriku je spojená s neobyčajným nebezpečenstvom a strádaním a nie každému vodcovi karavány mulíc mohli, zveriť na takú ťažkú cestu takého útleho mládenca.
  

  
   Býčie zápasy sa mali započať presne o jednej hodine, ale plaza de toros, ako menovali cirkusovú arénu, sa zaplnila už dve hodiny skôr, takže neostalo miesta pre nikoho. Len lóže prezidenta a vyšších úradov boli ešte prázdne.
  

  
   Na obrovských plagátoch písmenami veľkými ako stopa nohy bol označený program. Mnohé hudobné kapely hrali striedavo. Matadori urovnávali hrabľami a metlami piesok arény a zavše vystúpil z niektorých dvier strakato oblečený zápasník a prechádzal sa pomaly a dôležito po aréne, aby ho obdivovali.
  

  
   Zápasište bolo od hľadiska oddelené doskovou ohradou, dostatočne silnou, aby odolala útokom býčích rohov, ale nebola taká vysoká, aby sa toreador v prípade nebezpečenstva nemohol prehodiť cez ňu. Napredku bola brána, ktorou sa mali vrútiť býci a vzadu iná, ktorou očakávali jaguára. Povrávalo sa, že pre severoamerického bizóna museli pristúpiť k neobyčajným bezpečnostným opatreniam. Zviera nebolo možné ešte vidieť, ale už bolo počuť bučanie a tento zvuk dal tušiť, že sa veru nedá zarezať bez odporu.
  

  
   Miesta za doskovou ohradou boli najlacnejšie. Tu sedel Frico Kiesewetter, ktorému jeho nový pán daroval vstupenku. Vyššie ležiace miesta boli omnoho drahšie. Tam sedeli bohatí ľudia, medzi nimi bankár so svojimi tromi spoločníkmi. Náhoda chcela, že bielobradatý pán, ktorý včera v Café de Paris povedal, že sa volá Hammer, dostal spolu so svojím kamarátom susedné miesta. Takto sedel celkom pri doktorovi Morgensternovi, ktorý sa veľmi namáhal, aby svojmu susedovi, mladému Peruáncovi, vysvetlil nedôstojnosť a zavrhnuteľnosť zápasov so zvieratmi.
  

  
   – Videli ste už takýto zápas, môj milý, mladý seňor? – spýtal sa ho.
  

  
   – Nevidel, – odvetil Anton Engelhardt.
  

  
   – Tak vám musím povedať, že takéto týranie zvierat nie je vlastne nič nového. Usporiadali to už kedysi starí Gréci, najmä v Tesalonii, a potom Rimania ešte pred cisármi. Ale to boli pohania, čo ich akosi ospravedlňuje. My sme kresťania a tak by sme mali zanechať takéto ohavnosti.
  

  
   – Ale, seňor, vy ste predsa sami prišli, aby ste si ich obzreli!
  

  
   Chlapcova poznámka priviedla učenca očividne do rozpakov, ale zachránil sa touto odpoveďou:
  

  
   –
   
    A vari
   by zápasy neboli, keby som tu nesedel?
  

  
   – Veru by boli.
  

  
   – Teda mi nemožno robiť výčitky. Okrem toho prišiel som preto, aby som robil štúdiá, teda mám dvojnásobné ospravedlnenie, alebo ako latinák hovorí, excusatio. Som zoológom, a to je zoologické divadlo, čo čaká na nás. Pravda, nejaký bohatý diluviálny nález by mi bol omnoho milší.
  

  
   – Vari boli pred diluviálnou dobou už takéto štvanice zvierat? – spýtal sa ho Anton a sotva vedel potlačiť šibalský úsmev.
  

  
   Doktor sa pozrel skúmavo z boku na neho a povedal:
  

  
   – Táto otázka sa nedá odbaviť len tak ľahko krátkym áno alebo nie. Hovorí sa o antediluviálnom ba ešte o staršom človekovi. Ak takýto naozaj žil, tak možno predpokladať pri vtedajšej nízkej mravnej úrovni, že štval jaštericu proti jašterici a zas mastodona proti megateriu (leňochodom). Bolo to poľutovania hodné, ale teraz žijeme už v príliž pokročilej dobe, aby sa to dalo zmeniť. My sa máme…
  

  
   Vtom ho prerušili, lebo hudba spustila hrmotný tuš. Prezident totiž vstúpil do svojej lóže a rukou dal znamenie, že sa zápasy môžu započať. Ak predtým šum medzi hovoriacimi divákmi znel ako temný hukot ďalekej búrky, teraz zrazu nastalo hrobové ticho, takže bolo možno počuť suseda dýchať. Ešte jedno prezidentovo znamenie a hudba spustila pochod, otvorila sa brána a najprv picadori vstúpili do arény. Sedeli na biednych koňoch, lebo pekné a cennejšie kone nechceli vystaviť rohom býkov. Za nimi nasledovali pešky banderilleros a espadovia, aby raz obišli celú arénu. Na to sa picadori postavili na prostriedok arény pred bránu, z ktorej očakávali býkov, lebo museli prijať prvý útok a vystaviť sa mu. Banderilleros a espadovia sa utiahli za stĺpy a do výklenkov, ktoré boli pripravené na tento účel. Potom prezident kývol po tretí raz na znak, že majú vpustiť prvého býka. A už aj spustili bariéru a býk sa ukázal.
  

  
   Bolo to tmavé zviera s ostrými a dopredu ohnutými rohami. Dosiaľ bolo zavreté v úzkej klietke a keď sa zrazu vyslobodilo, zachcelo sa mu využiť túto slobodu a preto poskočilo v divokom behu. Vtom zočilo picadorov, zarazilo sa na chvíľu, ale už sa aj rútilo rovno na nich. Títo sa síce rozpŕchli, ale býk stihol napadnúť jedného koňa z boku a rozpáral mu brucho. Jazdec chcel zoskočiť, ale ostal nohou visieť v strmeni, takže spadol spolu s koňom. Zdalo sa, že je stratený, lebo býk už druhý raz sklonil hlavu k výpadu, ale už aj pribehli banderilleros na pomoc. Bleskurýchle vrazili býkovi tri-štyri tyčinky s pestrými hodvábnymi stuhami do hlavy a medzi oči. Býk sa zarazil a to poskytlo picadorovi čas, zachrániť sa, kým jeho kôň, ktorému črevá a vnútornosti sa valili z brucha, ťažko funiac sa na kúsku odplazil a potom zastal, stenajúc od bolesti.
  

  
   Toto všetko sa stalo tak rýchlo, že sotva bolo možné rozpoznať jednotlivé pohyby. Picadori boli oblečení do starošpanielskeho rytierskeho rúcha, kým banderilleros zas do moderných španielskych šiat, okrášlených strapcami a stuhami. V rukách mali len železné hákovité tyčinky so stužkami, ktoré sa volajú banderillas.
  

  
   Čierny býk potriasol hlavou, akoby chcel zhodiť tyčinky, a keď sa mu to nepodarilo, reval od zlosti.
  

  
   Dalo sa predvídať, že jeho nasledujúci výpad bude veľmi nebezpečný. Vtom sa zrazu ozval za bandillermi ostrý hlas:
  

  
   – Z cesty! Pusťte ma!
  

  
   Bol to Crusada, espada z Madridu. Na okamih zaváhali poslúchnuť ho, lebo odvážlivosť, na ktorú sa chcel podujať, bola veľmi veľká. Ale cúvli po jeho opätovnom veliteľskom výkriku. Na sebe mal, aby býka podráždil, červený zamatový oblek, samozrejme španielskeho strihu. V ľavej ruke držal muletu, kus jagajúceho sa hodvábu, ktorý visel na paličke, a v pravej ruke holý, blýskavý meč. Takto zastal na desať krokov pred býkom, čo bola veľká odvážlivosť, lebo zviera nebolo ešte unavené. Zdalo sa, že chce hneď na začiatku zraziť svojich tunajších kolegov týmto bravúrnym kúskom. Čierny býk si na chvíľu oslobodil tvár od rozličných stúh a jeho prvý pohľad padol na nepriateľa, ktorý pred ním vyzývavo mával muletou. Sklonil kotrbu a vyrútil sa na neho, aby ho nabodol. Espada zastal, kým sa konce rohov našli od neho na dva palce, na to odskočil zľahka na bok a dopredu sa rútiacemu býkovi s obdivuhodnou istotou a ľahkosťou vrazil meč do pŕs. Zviera bežalo ešte kúsok a zrútilo sa mŕtve na zem. Espada vytiahol meč z jeho pŕs a zamával ním nad hlavou za búrlivého potlesku očarenej masy obecenstva. Predviedol majstrovský kúsok.
  

  
   Teraz prišli matadori, aby vyvliekli mŕtveho býka a ešte stále stenajúceho koňa. Potom dal prezident nový znak, aby vpustili druhého býka. O tomto zápase povedzme len, že býk zranil jedného banderillera a jedného espadu, na čo ho Španiel prebodol. Nasledujúci býk rozpáral dvoch koňov a zranil Antonia Perillu. Doterajší víťaz skolil aj tohto.
  

  
   Tak porazil svojich tunajších súperov a oslavovali ho, pričom ho dámy zasypali kvetmi a šatôčkami. Perillo bol zranený na nohe a musel sa utiahnuť; zúril od hnevu.
  

  
   Nasledovalo hlavné číslo programu, totiž boj jaguára s byvolom. Víťaz sa musel nakoniec stretnúť v boji s toreadorom.
  

  
   Najprv otvorili zadnú bránu, z ktorej sa vyrútil jaguár. Ale nezabehol ďaleko, lebo bol sputnaný dlhým lasom, ktorého koniec visel na železnom háku. Darmo sa usiloval vyslobodiť sa, napokon si ľahol na zem ťažko dýchajúc. Tak ležal a zdalo sa, že si celkom nevšíma obecenstvo. Široko otvorené nozdry sa mu triasli. Hladoval niekoľko dní a teraz ňuchal krv, ktorá tu práve tiekla. Bolo to neobyčajne silné, a nie príliš staré zviera.
  

  
   Zatiaľ otvorili aj prednú bránu. Očakávalo sa, že sa byvol tiež vyrúti do arény, ale neurobil to, kráčal zvoľna, ako by si bol vedomý toho, že ho budú obdivovať. Bol skutočným obrom svojho druhu, takmer tri metre dlhý a veľmi dobre živený, takže istotne vážil nejakých tridsať metrických centov. Po niekoľkých krokoch zastal, striasol si s očú dlhú srsť a zočil jaguára. Všetci boli do krajnosti v napnutí, čo sa teraz stane. Jaguár skočil na nohy a začal zavýjať. Keby aj chcel urobiť výpad, laso ho pevne držalo. Byvol sklonil hlavu na bok a prezeral si ho jedným okom. Zdalo sa, akoby uvažoval, či sa mu oddá pustiť sa do boja s týmto nepriateľom. Na to sa zvrtol a odbehol, aby sa vybral na okružnú cestu okolo arény. Samozrejme na druhej strane sa musel priblížiť k jaguárovi. Tento ho pripustil dosť blízko k sebe a učupil sa k skoku. Na to byvol zase sklonil hlavu, ukázal rohy a ozrutný krk a výstražne zabručal. Tým povedal dosť, jaguár sa utiahol a bizón klusal ďalej popri ňom, ale opatrne, lebo sa pri tom vždy obrátil k nemu predkom. Jaguár proti očakávaniu ostal ležať, zaiste sa bál.
  

  
   Za tohto zvláštneho prímeria oboch dravcov začal náš súkromný učenec vysvetľovať svojmu mladému susedovi:
  

  
   – Severoamerický bizón tvorí spolu s európskym zubrom akúsi ďalšiu odrodu rožného dobytka, po latinsky bos. Táto odroda sa vyznačuje veľmi klenutou lebkou, širokým čelom, krátkymi, okrúhlymi, nahor ohnutými a vpredu na čele vztýčenými rohami, chlpatou hrivou na šiji a prsiach, jedným hrbom a pomerne veľmi silne vyvinutým predným telom. Bizón má väčšiu hlavu, silnejšiu hrivu a kratšie nohy ako zubor. Je vlastne družné zviera, alebo ako sa latinák vyjadruje: congregabilis a…
  

  
   Jeho ďalšie slová prehlušili búrlivé výkriky obecenstva, ktoré sa počínalo nudiť pri takomto pokojnom držaní sa oboch bojujúcich zvierat a žiadalo, aby bol jaguár podráždený proti byvolovi.
  

  
   – Tirad los buscapies, tirad los buscapies, – hádžte do nich zapaľovače, hádžte do nich zapaľovače! – zareval jeden z divákov, a ostatní to opakovali za ním.
  

  
   Prezident dal rukou znamenie, aby sa tejto žiadosti vyhovelo. Tu sa ozval kamarát bielobradatého, ktorý sedel na jeho pravici, a spýtal sa ho:
  

  
   – Myslíš, Carlos, že sa dá vydráždiť? Skôr sa nazdám, že sa bojí viac byvola, ako ohňostroja.
  

  
   – Ja zas myslím, že môže dôjsť k nešťastiu, – odpovedal tento. – Nevidíš, že laso, na ktorom visí, má v pažeráku? Keď ho prehryzne, bude voľný, ale potom sa vrhne nie na bizóna, ale na človeka.
  

  
   Zviera, roztiahnuté v piesku skutočne žuvalo laso, ale to sluhovia cirkusu nezbadali. Keďže boli v bezpečnom úkryte, zapálili prskavce a začali ich hádzať do jaguára. Trafili ho, na čo skočil a vypustil laso z papule. Remeň už bol takmer prehrýzol. Tu dosiahli zapaľovače zásobu pušného prachu a oheň vybúšil. Jaguár zareval od ľaku a urobil veľký skok, laso sa napälo a na rozhryzenom mieste pretrhlo, – dravec bol voľný.
  

  
   Obecenstvo pozdravilo túto nečakanú udalosť jasajúcim potleskom, lebo bolo presvedčené, že jaguár teraz využije svoju slobodu a vrhne sa na bizóna. Aj sa naozaj rozbehol proti nemu, ale keď mu ukázal rohy a zvrtol sa, aby ho napadol, jaguár sa obrátil, niekoľko okamihov cválal po aréne, potom sa učupil a divoké oči namieril na sedadlá obecenstva.
  

  
   – Estad atento – dajte si pozor! –– skríkol bielobradatý. – Zviera preskočí ohradu!
  

  
   – Por amor de Dios – pre lásku Božiu, hádam len nie! – zvolal náš učenec, keď začul tieto slová. – A tá beštia sa práve na mňa díva, ako by ma chcela prehltnúť.
  

  
   A už aj vyskočil zo svojho sedadla a urobil pohyb, akoby chcel ujsť, čo však pri tesnosti miest vôbec nebolo možné. Tento prudký pohyb červeno oblečeného malého mužíka sústredil jaguárovu pozornosť teraz už celkom naňho. Zviera zodvihlo zadnú časť tela, krátko a chrapľavo zrevalo a už sa aj obrovským skokom chcelo vyšvihnúť na drevenú ohradu. Podarilo sa mu zachytiť sa prednými labami o vrchný okraj a priťahovať ostatok tela.
  

  
   V tomto okamihu zamrel všetok krik, nastalo také ticho, že bolo možné počuť, ako sa škriabe pazúrmi na bariéru. Každý zbadal, že si jaguár vyhliadol malého červeného človiečika. Všetci, ktorí sedeli v jeho blízkosti, našli sa tiež v hroznom nebezpečenstve.
  

  
   Aké spustošenie mohli spôsobiť tlapy a zuby tohto divokého a od hladu škrípajúceho zvieraťa medzi toľkými husto sediacimi ľuďmi! Každý bol presvedčený, že jaguár urobí okamžite ešte druhý skok, ale neurobil ho, ostal visieť na zábradlí, lebo jeho oko bolo zrazu pripútané na iný predmet a to bol náš bielobradatý pán, ktorý sa menoval Hammer.
  

  
   Totiž, len čo sa beštia prihotovila na ďalší skok, vyskočil zo svojho miesta, strhol z pliec učencových poncho, a vytrhol nôž spoza jeho pása. Držiac v pravej ruke nôž, zakrútil si poncho okolo ľavého ramena a vyskočil na predné operadlo svojho sedadla. To sa stalo tak bleskurýchle, že tu zastal práve v okamihu, keď jaguár dosiahol vrchol ohrady.
  

  
   – Punto en boca, – rozkázal silným, ďaleko sa ozývajúcim hlasom, – ninguno menease – ticho, nech sa nik nepohne!
  

  
   Nato vyskočil na najbližšie operadlo a ešte na sedadlo pred ním ležiace, ktorých majitelia zaliezli od úžasu pod ne. Ešte krok a Hammer zastal na najprednejšom sedadle, tak blízko k jaguárovi, že ho mohol rukou dosiahnuť. Beštia sledovala s rozpálenými očami pohyby obrovského muža a nevykonala očakávaný druhý skok. Videla, že je napadnutá, ale neodvažovala sa na protiútok. Držala sa pevne troma labami, rozcerila papuľu a zdvihla jednu prednú labu k ochrannému úderu. Tak stáli človek a zviera, vkliniac sa očami jeden do druhého, niekoľko okamihov proti sebe. Vtom vzal Hammer nôž medzi zuby, aby si uvoľnil pravú ruku a udrel päsťou jaguára takou silou do zadnej časti tela, že stratil rovnováhu. Zadné laby sa mu skĺzli po doskovej ohrade. Prednými sa síce usiloval zadržať, pričom zúrivo zafunel na svojho nepriateľa, ale dostal od neho znova taký úder na nos, že sa aj na predku pokĺzol a spadol nazad do arény.
  

  
   Ale to nestačilo nášmu priateľovi, vyskočil hore na ohradu a odtiaľ k úžasu všetkých divákov skočil do arény. Mnohonásobný výkrik zaznel dookola, lebo tento odvážlivý muž dostal sa takto priamo pred jaguára, ktorý divoko zareval a pričupil sa ku skoku.
  

  
   A teraz sa stalo niečo, čo by nikto nepokladal za možné. Hammer vzal nôž z úst, položil vopred nohu a vystrčil proti zvieraťu ponchom chránené rameno. Či to bolo jeho pevné držanie, alebo moc široko otvorených sivých očí, ktorých zmeravený pohľad videl jaguár upretý na seba – nielen, že neskočil, ale zadnými labami počal pomaly cúvať, aby sa takto plaziac utiahol. Postupne, ako on cúval, sledoval ho z kroka na krok i náš Hammer, pričom ho ani na okamih nespustil s očí. Dravec stiahol chvost medzi nohy ako zbitý pes a vždy rýchlejšie a rýchlejšie unikal, až bol zahnaný celkom k úteku silou nebojácneho ľudského oka. Tu zahučal aj od najďalšieho miesta výkrik:
  

  
   – Qué maravilla! Ešte caballero es el padre Jaguar, – aký to zázrak! Tento vzácny muž je Otec Jaguár!
  

  
   Pri zvuku tohto slávneho mena pozdvihol sa taký víchor potlesku, akého veru sotva bolo tu kedy počuť. »El padre Jaguar, el padre Jaguar!« tak volali ústa všetkých.
  

  
   Bol to skutočne búrlivý hluk hlasov vo všetkých možných tóninách. Tento neopísateľný pokrik ešte väčšmi postrašil dravca. Keď doteraz cúval len z kroka na krok naspät, teraz sa obrátil a utekal ozlomkrky k bráne, odkiaľ vyšiel. Ale túto medzitým zamkli. Hammer rýchlym krokom sa ponáhľal za ním a zrazu, ešte i v tomto kriku čujným hlasom rozkázal:
  

  
   – Abrid la puerta, presto, presto, – otvorte bránu, rýchlo, rýchlo!
  

  
   Touto službou poverený peon vytiahol zo svojho istého stanoviska príklop a keď jaguár do otvorenej klietky sám vpálil, pustil ju znova. Dravca zneškodnili.
  

  
   Nato znova vypukol jasot a potlesk, ktorý nemal konca. Otec Jaguár pokročil na prostriedok arény, poklonil sa na všetky strany, a šiel zas k drevenej ohrade, odkiaľ pred chvíľkou odohnal jaguára, vyšvihol sa na ňu a postupoval od operadla k operadlu, až došiel k svojmu miestu. Tam vrátil nášmu súkromnému učencovi poncho a nôž a povedal:
  

  
   – Ďakujem vám, seňor! A odpusťte, že som predtým nemal kedy poprosiť vás najprv o povolenie.
  

  
   – To nič nerobí, hoci ste mi strhli s ponchom aj klobúk a šatku z hlavy, – odvetil maličký. – Na čo ste potrebovali nôž, to viem pochopiť, ale, prosím vás, povedzte mi, prečo ste vzali so sebou aj plášť?
  

  
   – Aby som si zachránil rameno, ktoré som chcel použiť, ako štít proti zubom a pazúrom jaguára.
  

  
   – Seňor, vy ste hrdina, alebo latinsky, ale podľa gréckeho pôvodu, heros. Vašu udatnosť, ktorá sa latinsky volá fortitudo, virtus bellica alebo aj strenui tas, obdivujem z celého srdca. Hnali ste pred sebou potvoru, ako domácu mačku. Ale čo bude teraz s byvolom, po latinsky bison americanus?
  

  
   – To uvidíte hneď, ak venujete pozornosť aréne.
  

  
   Bizón sa natiahol do piesku a ležal pokojne, i keď Otec Jaguár bol na bojišti. Na nejaký boj medzi ním a jaguárom už ani nebolo možné myslieť. Preto sa obecenstvo dožadovalo opätovného vystúpenia býčích zápasníkov, ktorí sa mali zraziť s bizónom. Toto si žiadalo obecenstvo tak hlučne, že sa mu muselo vyhovieť. Tentoraz sa zjavil len jeden espada, a to Crusada z Madridu, ale za niekoľko okamihov vystúpil za ním aj Antonio Perillo. Trocha kríval pre to poranenie, ktoré bolo ľahké, jednako kázala mu to jeho česť, aby sa, hoc poranený, zúčastnil tejto drámy.
  

  
   Bizóna obkľúčili najprv picadori. Ležal, akoby tam ani neboli. Vtom vrhol jeden z nich do neho piku. Zarezala sa mu na niekoľko palcov do hrbu. Keďže sa javil ľahostajným, nepovažovali picadori za potrebné, aby sa mu po tomto vrhu pikou rýchlo uhli. Ale mýlili sa. Lebo sotva pocítil ranu, skočil na všetky štyri a o mnoho rýchlejšie, ako by to človek pri jeho ťažkopádnom vzraste tela pokladal za možné, vrhol sa na útočníkov. Prv než by jeden z picadorov mal kedy obrátiť koňa, už mu aj vrazil rohami do slabín, zodvihol ho a tak ho odšmaril na bok, že padol na svojho jazdca. Tou istou rýchlosťou odskočil bizón na stranu, aby sa dostal k najbližšiemu picadorovi. Tento utiekol, ale skoro sa ukázalo, že jeho kôň nebol rýchlejší ako bizón. Bizón sa hnal na neho, nevšímajúc si ostatných picadorov a banderillerov, ktorí ho chceli pikami a drúkmi vyrušovať. Dohonil koňa a vrazil mu roh do boku, takže sa hneď zrútil a jazdca vyhodil zo sedla. Byvolovi však išlo pri tom viacej o človeka, ako o koňa. Skôr než sa tento mohol pozbierať, byvol ho dostihol a už sa aj našiel na rohoch rozzúreného zvieraťa, ktoré ho vyhodilo do povetria, znova zachytilo, opätovne vyšmarilo a napokon rozdupalo nohami. Picador reval o pomoc, aj mu ju chceli poskytnúť, ale byvol sa nestaral o nových útočníkov, ani o piky, ktoré prenikali do jeho hrubej kože, – nepustil svoju obeť, kým z nej neostala bezforemná mŕtvola. Až potom pokročil niekoľko krokov nazad a zabručal tak, že jaguárov rev bol proti tomu len detský krik.
  

  
   Tlieskali mu zo všetkých strán. Kto ešte mal nejaký kvietok, hodil mu ho, a potlesk toľkých rúk takmer omámil tých niekoľko ľudí, ktorým sa hnusili takéto divoké a krvavé výjavy.
  

  
   Bizón striasol zo seba piky a poobzeral sa za novou obeťou. A hneď ju aj našiel a to ľahko. Prvého picadora vytiahli spod koňa niekoľkí banderillerovia; chcel totiž ujsť, ale nemohol, lebo mal zlomenú nohu. Ak ho mali zachrániť, museli ho odniesť. Traja banderillerovia ho zodvihli, aby sa rýchlo s ním vzdialili, ale ešte rýchlejšie bol za nimi byvol a čo teraz nasledovalo, stalo sa v čase omnoho kratšom, ako to opíšeme. Bolo vidieť, ako zúriaci býk vrazil hlavou a krkom do tejto skupiny a ako ju rozmetal. Klal rohami napravo, naľavo, dupanie nohami znelo úžasne, – jeden z banderillerov sa mohol zachrániť, ale dvaja ostali ležať a picador bol mŕtvy. Jeden mladý, smelý banderillero vytrhol najbližšiemu picadorovi piku z ruky, skočil za byvola, aby ju vrazil do neho. Ale zviera zbadalo jeho úmysel, zvrtlo sa bleskurýchle a sklonilo hlavu k výpadu. Pika sa skĺzla po jeho čele tvrdom ako železo a v nasledujúcom okamihu vyšmaril býk neohroženého protivníka do vzduchu,, aby ho potom dostal pod svoje kopytá.
  

  
   A bizón cvalom uháňal ďalej po aréne a s revom si hľadal nové obete. Toreadorov zachvátil úžas. Rozpŕchli sa na všetky strany. Kto rýchle nemohol ujsť otvorenou bránou, ten sa prehodil ponad ochranné zábradlie. Toreadori zoskočili z koní a vydali úbohé zvieratá osudu, len aby seba zachránili. Niektoré kone uvrzli tiež tou bránou, ostatných byvol rozdupal. K tomu pochvalný rev nadmieru oduševnenej masy ľudu! Takého tora ešte tu nemali, ani ešte vôbec nevideli. Neľutovali, že jeho udatnosť a ohromná sila priniesli toľko obetí, neľutovali, ale naopak oslavovali ho. Ba s doterajším úspechom sa neuspokojili, a rozčúlená masa divákov kričala ustavične: »Los espadas, los espadas! Fuera, adelante los espadas – Espadovia, espadovia! Von sa, napred, espadovia!«
  

  
   Ako sme už spomenuli, objavili sa len dvaja espadovia, Antonio Perillo a slávny Crusada z Madridu. Ostatní sa už nechceli odvážiť na byvola. Crusada utiekol bránou a Perillo, hatený v rýchlom behu poranením, vyliezol na drevenú ohradu. Tam sedel teraz a keď volali jeho meno, zakričal im:
  

  
   – Ešte bufalo es un demonio, el diablo debe combatir contra esta beštia, mas yo eso no – tento byvol je diabol, nech sám čert s ním bojuje, ale ja už veru nie!
  

  
   Pohrdlivý výsmech bol mu odmenou, potom volali za Crusadom. Totiž nebol ešte ranený a tak si pomyslel, že okamžite stratí svoju slávu, ak by sa teraz ukázal zbabelým. Ale celkom sám sa predsa len nemohol odvážiť na byvola, musel mať pomocníkov, ktorých úlohou bolo, v prípade nebezpečenstva odvrátiť pozornosť zvieraťa od neho a upraviť na seba. Traja banderillerovia boli ochotní podujať sa s ním na toto nebezpečné dielo, ale len keď im prisľúbili vysokú odmenu. Keď sa títo štyria zjavili v aréne, prijal ich potlesk a výkriky: »Bravo!«
  

  
   Bizón sa zatiaľ ešte naskrze neuspokojil. Šiel od jednej ľudskej a zvieracej mŕtvoly k druhej, aby sa presvedčil, či je ešte v nich život a rohami sem a ta rozhadzoval mŕtvoly a zdochliny. Krvácal síce z niekoľkých rán, ale to neboli rany ani hlboké ani nebezpečné. Keď zočil nových útočníkov, obrátil svoju kostrbatú hlavu proti ním, zadupal a vyzývavo zabručal.
  

  
   – Čo myslíš, Carlos, čo sa stane? – opýtal sa Otca Jaguára jeden z jeho susedov.
  

  
   – Kto neutečie od neho, je stratený, – znela odpoveď. – Je to vraždenie ľudí, že týchto ľudí poštvali proti bizónovi.
  

  
   – Myslíš, že je nepremožiteľný?
  

  
   – To nie, ale tu je len jeden jediný človek, ktorý by sa smel odvážiť, pustiť sa s ním »za pasy«.
  

  
   – A kto je to? Akiste myslíš na seba?
  

  
   – Možno.
  

  
   Crusada sa približoval k byvolovi z boku voľným, takmer váhavým krokom. V ľavej ruke držal muletu, t. j. paličku s hodvábnou látkou, a v pravej holý meč. Jeho silná a krásne vyvinutá postava, ktorá ešte lepšie vynikla v krásne vyzdobenom obleku, dala tušiť, že i teraz bude víťazom. Kým traja banderillerovia sa prikrádali z druhej strany, bizón, ani si ich len nevšímajúc, uprel zrak len na Crusadu, lebo poznal v ňom svojho vlastného nepriateľa.
  

  
   Zviera nebolo len silné a smelé, ale aj prefíkané. Zdalo sa, že šípi úmysel svojho nepriateľa a nepohlo sa s miesta. Stálo tu, nezohnúc hlavu a čakalo na výpad. Crusada sa priblížil k nemu až na päť krokov a keď sa mu toto podarilo, cítil, že už teraz ľahko zvíťazí. Videl pred sebou celkom blízko širokú hruď býka, cieľ, ktorý nemohol chybiť. Vtom zamával muletou, aby tak odvrátil pohľad býka od seba a pripútal ho k mulete, potom priskočil k zvieraťu, ale to bol skok do záhuby, do smrti. Býk si nevšimol mulety, ale len človeka. Keď mu chcel vytasený meč vraziť do pŕs, býk zohol hlavu a tak dostal bodnutie medzi rohy, – krátky, sotva badateľný pohyb hlavy a už aj vnikol jeden roh espadovi do tela. Crusadu zodvihol a potom odšmaril nazad. Traja banderillerovia chceli sa odtiaľto dostať k nemu, ale býk sa obrátil, aby Crusadu znova schytil, v tom ich zbadal a sklonil šiju, načo sa oni s veľkým krikom rozutekali. Ale bizón vzal Crusadu znovu na rohy, vyhodil ho do povetria a potom ho pošliapal.
  

  
   – Vaya, quita, soga! Qué cobardía, que bajeza, qué infamia – fuj, hanba, prac sa! Aká zbabelosť, aká podlosť, aká nečestnosť! – volali zo všetkých strán na banderillerov, že espadu tak hanebne opustili.
  

  
   To malo svoj účinok, lebo sa obrátili a znova sa začali približovať k byvolovi, ale Crusadu už nemohli zachrániť, bol mŕtvy. Preto im býk potom aj venoval viacej pozornosti. Robil, že chce prejsť k útoku, načo oni aj po druhý raz vzali nohy na plecia. Zdalo sa, ako čoby dobre vedel, akým spôsobom by im mal znemožniť uvrznutie, lebo pálil k bráne, aby im zatarasil cestu. Preto sa mohli zachrániť len za drevenou ohradou a tak utekali k nej. Ale on to zas hneď spozoroval a tak z boku sa tiež hnal v tom istom smere. Prvý z banderillerov sa šťastne dostal hore, aj druhý, ale tretí nebol dosť rýchly: urobil skok, aj zachytil vrchný okraj bariéry, ale skôr, než by si vytiahol celé telo, bol byvol už za ním a vrazil mu roh do stehna. Na šťastie vytiahol ho k novému vrazeniu, čím sa banderillero oslobodil a mohol sa, hoci krvácajúc, ale živý, úžasnou námahou, vytiahnuť úplne až hore, k čomu mu smrteľná úzkosť dodala dvojitú silu. Druhý úder zvieraťa zasiahol stenu zábradlia tak, že sa doska prelomila. Zviera vedelo, kde má hľadať svojich nepriateľov a znova a znova vrážalo rohami do steny, ale na šťastie na takom mieste, kde stĺp, ktorý bol za ohradou, poskytoval pevný odpor. Ale i stĺp sa otriasal pod ustavičnými, mohutnými údermi. Stena prašťala vo všetkých svojich škárach, musela sa zrútiť, ak byvol neprestane, a tak všetci, ktorí sedeli za ňou, boli vystavení jeho rohom.
  

  
   Nebolo sa teda čo diviť, že na tejto strane cirkusu nastala panika, ktorá sa okamžite začala šíriť na všetky strany. Každý kričal a bedákal. Každý, kto sa cítil ohrozeným, sa chcel zachrániť. Ľudia vyskakovali na sedadlá a priehrady, aby utiekli na bezpečnejšie miesta vzadu, a veď predsa boli zaujaté aj tieto miesta. Jeden skákal cez druhého, a každý sa rútil vrieskajúc a kľajúc ponad ostatných. Aké nešťastné prípady a aké poranenia musela mať za následok táto trma-vrma! Vtom zrazu do tohto divokého hurhaju zaznel silný.hlas:
  

  
   – Quedad sentado, seňores, – ostaňte sedieť, panstvo! Niet žiadneho nebezpečenstva. Byvola si vezmem sám na mušku.
  

  
   Bol to Otec Jaguár, ktorý vykríkol tieto slová. Zhodil kabát, aby mu neprekážal, schytil znova nôž súkromného učenca, preskakoval už po druhý raz z miesta na miesto až po zábradlie a odtiaľto skočil priamo do arény.
  

  
   No, nie z tejto strany, ale z opačnej hrozilo nebezpečenstvo. Preto sa hnal cez arénu a vyrazil zo seba krik, aký používajú Indiáni Severnej Ameriky pri svojich poľovačkách, alebo válečných potýčkach. Je to tiahli, vysoký, piskľavý tón »hiiiiiiíh«, pričom sa prsty po možnosti čo najrýchlejšie pohybujú pred perami, čím povstane prenikavé tremolo, ktoré sa nedá označiť literami.
  

  
   Zo severských prérií pochádzajúci bizón dobre poznal tento lovecký výkrik, neraz ho začul z úst poľovných Indiánov. Keď ho teraz poznal, rýchlo sa zvrtol: zazrel Otca Jaguára a upustil hneď od zábradlia, aby sa postavil proti novému protivníkovi.
  

  
   Ale Otec Jaguár sa vôbec
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

 




    Vážení čtenáři, právě jste dočetli ukázku z knihy Posledný Inkov odkaz.

    Pokud se Vám ukázka líbila, na našem webu si můžete zakoupit celou knihu.

